section_heading: Radnja
paragraph_text: Grant sumnja da nešto nije u redu kada avion u kojem su on, Billy, Kirbyjevi i trojica plaćenika Udesky (Michael Jeter), Cooper (John Diehl) i M.B. Nash (Bruce A. Young), počne slijetati. Nakon što Amanda iskoristi megafon kako bi dozvala svog sina iz džungle, čuje se urlik i nekoliko hitaca iz puške. Nash i Udesky se pojave vičući da bježe. Avion počne uzlijetati kada se odjednom pojavi Cooper, moleći ih da stanu. Odjednom ga zgrabi ogroman Spinosaurus i ubije ga. Uzlijećući, avion se ogrebe o Spinosaurusa i bez kontrole se zaleti u džunglu i završi na drvetu. Spinosaurus ponovo napadne i otkine prednji dio pilotke kabine, ubivši Nasha. Ostatak aviona padne na tlo gdje Granta, Billyja, Paula, Amandu i Udeskyja ponovo napadne isti spinosaur. Oni uspiju pobjeći kada se dinosauru glava zaglavi između dva drveta. Međutim, oni naiđu na Tyrannosaurusa koji upravo jede svjež ulov. On ih juri nazad u džunglu gdje se spinosaur ponovo pojavi. Dva teropoda se počnu boriti, a pobijedi spinosaur. Preživjeli za to vrijeme pobjegnu. Grant sazna da Kirbyjevi zapravo traže svoga sina, Erica, koji je završio na otoku zajedno s Amandinim zaručnikom, Benom, prije osam tjedana. On odluči da ih vodi prema obali što bi povećalo njihove šanse da budu spašeni. Usput oni otkriju padobran, ali i Benove ostatke. Billy uzme padobran, a Kirbyjevi otkriju nekoliko gnijezda Velociraptora u blizini.